Byna 800 kinders slagoffers van mensehandel in SA(Argieffoto: initiateimmigration.com) Die minister van polisie, Bheki Cele, het in antwoord op ŉ parlementêre vraag van die IVP gesê altesame 781 kinders was sedert 2018 die slagoffers van mensehandel. Liezl van der Merwe, ŉ IVF-LP, het die minister gevra vir syfers oor mensehandel in kinders, veral in die lig van Suid-Afrika se poreuse grense. Sy wou ook by die minister weet of die situasie op die land se grense bydra tot mensehandel en watter maatreëls ingestel is om dit te verhoed. Cele het in antwoord gesê polisielede word by alle grense ontplooi. “Die polisie is dus verantwoordelik om onwettige beweging oor die land se grense te polisieer. Dit sluit mense en goedere in. “Die polisie vervul ŉ sekondêre rol om toelatingsvereistes af te dwing. Waar die nodige dokumente afwesig is, word toegang in oorleg met die departement van binnelandse sake geweier.” Cele sê ingevolge wetgewing is daar ŉ verpligting op ŉ polisiebeampte om te help en beskerming aan ŉ slagoffer van mensehandel te bied en om die saak te ondersoek. Verskeie prosedures is in werking gestel om mensehandel te verhoed en te ondersoek, ook dié situasies waarby kinders betrek word. ŉ Polisiebeampte moet stappe doen indien hy vermoed of ingelig word dat ŉ kind of volwassene ŉ slagoffer van mensehandel is en beamptes word volgens die minister opgelei om immigrasiewetgewing en -prosedures te volg. “Dit is belangrik dat kinders wat die land binnekom of verlaat, in besit van die korrekte dokumente is. Gewoonlik is ŉ gebrek aan die regte dokumente die beginpunt vir ŉ ondersoek na moontlike mensehandel.” ŉ Standaardprosedure geld ook vir onbegeleide minderjariges en kwesbare kinders, sê Cele. Daar is polisiëring by alle internasionale lughawens om verdagte bewegings dop te hou, ook dié van kinders. “Enige verdagte gedrag vereis dat iemand ondervra word om te bepaal of dit ŉ saak van mensesmokkelary is.” Die minister sê voorts rederye wat Suid-Afrika se internasionale lughawens gebruik, verskaf ook inligting aan die polisie as hulle vermoed dat ŉ kind die slagoffer van smokkelary is. Tembisa 10 Die 37-jarige Gosiame Thamara Sithole van Tembisa. Langs haar sit haar man, Tobogo Tsosetsi. (Foto: Thobile Mathonsi/African News Agency/IOL) Die smokkelary van kinders is vandeesweek opnuut in die nuus nadat die bevindings van ŉ “onafhanklike ondersoek” deur dr. Iqbal Survé, uitvoerende hoof van Independent Media, na die geboorte van die sogenaamde Tembisa 10 bekend gemaak is. Survé sê die babas is gebore, maar voer aan net die regering kan sê wat van hulle geword het. Die verslag impliseer onder andere hooggeplaastes in die regering, mediese personeel, polisiebeamptes, sakelui en maatskaplike werkers en beskuldig die partye van toesmeerdery wat met mediese nalatigheid en mensehandel verband hou. Luidens die ondersoek is twee van die babas dood en is die ander agt sonder hul ma se medewete elders heen geneem, waarna hulle spoorloos verdwyn het. Survé het aangevoer sommige staatshospitale in Suid-Afrika is die episentrum van mensehandel en dat talle mense en kinders al slagoffers daarvan was.